## FGV inicia les proves d’electrificació nocturnes en el tram Torrent-Castelló de Metrovalencia

*** Les comprovacions i validacions entre València Sud i Torrent començaran la setmana que ve
* Les actuacions formen part del procés de recuperació del servici en el tram més greument afectat per les inundacions del 29 d’octubre
* FGV advertix que qualsevol contacte amb els conductors elèctrics de 1.500 volts de la catenària pot provocar un accident greu per electrocució**

Ferrocarrils Generalitat Valenciana (FGV) ha iniciat, esta matinada, les proves d’electrificació en el tram comprés entre Torrent i Castelló de Metrovalencia, com a part dels treballs que es duen a terme, des de fa mesos, per a recuperar la circulació ferroviària, després dels danys greus ocasionats el 29 d’octubre per les inundacions.

Prèviament a esta actuació, un tren va completar, en la vesprada-nit d’ahir, este recorregut per a supervisar el traçat i comprovar que tots els elements necessaris per a la prova estaven en perfectes condicions.

Posteriorment, estes mateixes proves també es faran, a partir de la setmana que ve, en el tram entre València Sud i Torrent, per a completar així el traçat de prop de 50 quilòmetres que actualment es troba fora de servici.

Les proves amb el pas dels trens es produïxen durant la nit, atés que, durant el dia, continuen els treballs d’instal·lació de l’electrificació i elements complementaris.

Esta fase de proves es farà una vegada s’han completat les grans obres que s’han executat en els últims mesos en este tram per a la rehabilitació de la superestructura de via i electrificació de diferents zones, amb un pressupost d’11,6 milions d’euros, IVA inclòs.

En els últims mesos s’han resolt prop de 100 incidències de diferent índole, distribuïdes al llarg de 50 quilòmetres de xarxa que discorren pels municipis de Paiporta, Picanya, Torrent, Picassent, Alginet, Carlet, Benimodo, l’Alcúdia, Massalavés, Alberic i Castelló.

Els treballs que s’han realitzat afecten l’adequació del drenatge transversal, cunetes, talussos i terraplens, així com la reconstrucció de les canalitzacions elèctriques i de telecomunicacions subterrànies, reposició de tancaments laterals, electrificació i tancats que s’havien esfondrat o deformat.

Amb estes actuacions conclouran els treballs d’adequació del tram Paiporta-Castelló perquè es puguen recuperar les circulacions de la xarxa de metro el pròxim 21 de juny.

**Perill d’electrocució**

A conseqüència de l’electrificació del tram, FGV advertix que qualsevol contacte amb els conductors elèctrics de 1.500 volts de la catenària pot provocar un accident greu per electrocució, atés que les proves de validació de les reparacions elèctriques efectuades portaran tensió als elements pertanyents a la línia aèria.

Qualsevol contacte de les persones amb els citats conductors, tant directament o mitjançant ferros, filferros o altres peces metàl·liques, poden provocar un accident greu.

Fecha: 29/05/2025